CELEX: 62014TN0646
Language: mt
Date: 2014-09-02 00:00:00
Title: Kawża T-646/14: Rikors ippreżentat fit- 2 ta’ Settembru 2014 – Micula et vs Il-Kummissjoni

8.12.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 439/29
            
         Rikors ippreżentat fit-2 ta’ Settembru 2014 – Micula et vs Il-Kummissjoni
   (Kawża T-646/14)
   (2014/C 439/40)
   Lingwa tal-kawża: l-Ingliż
   
      Partijiet
   
   
      Rikorrenti: Ioan Micula (Oradea, ir-Rumanija); S.C. European Food SA (Drăgăneşti –ir-Rumanija); S.C. Starmill Srl (Drăgăneşti); S.C. Multipack Srl (Drăgăneşti); Viorel Micula (Oradea) (rappreżentanti: K. Hobér, J. Ragnwaldh, T. Pettersson, E. Gaillard u Y. Banifatemi, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-Deċiżjoni C(2014) 3192 finali, tas-26 ta’ Mejju 2014, li ngħatat fil-każ dwar l-Għajnuna mill-Istat SA.38517 (2014/NN) – Micula vs Romania (Deċiżjoni ta’ arbitraġġ tal-ICSID), li tordna li r-Rumanija tissospendi kull azzjoni li tista’ twassal għall-eżekuzzjoni jew għall-implementazzjoni tad-deċiżjoni tal-11 ta’ Diċembru 2013 mogħtija minn tribunal ta’ arbitraġġ stabbilit taħt iċ-Ċentru Internazzjonali għas-Soluzzjoni tat-Tilwim dwar l-Investiment fil-każ Ioan Micula, Viorel Micula et vs Ir-Rumanija (ICSID Każ ARB/05/20), peress li l-Kummissjoni tqis li l-eżekuzzjoni tad-deċiżjoni ta’ arbitraġġ tikkostitwixxi għajnuna mill-Istat illegali, sakemm il-Kummissjoni tkun adottat deċiżjoni finali dwar il-kompatibbiltà ta’ din l-għajnuna mill-Istat mas-suq intern.
            
         
               —
            
            
               tikkundanna lill-Kummissjoni Ewropea għall-ispejjeż.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw żewġ motivi.
   
               1.
            
            
               L-ewwel motiv, li jallega nuqqas ta’ kompetenza.
               
                           —
                        
                        
                           Il-liġi tal-UE ma tapplikax għal dan il-każ u l-Kummissjoni ma għandhiex kompetenza biex tadotta deċiżjoni skont l-Artikolu 11(1) tar-Regolament Nru 659/1999. Id-deċiżjoni tal-Kummissjoni tonqos milli tirrikonoxxi li r-Rumanija hija marbuta taħt il-liġi internazzjonali li teżegwixxi minnufih id-deċiżjoni ta’ arbitraġġ tal-ICSID u li l-obbligi taħt il-liġi internazzjonali tar-Rumanija jieħdu preċedenza fuq il-liġi tal-UE. Id-deċiżjoni tal-Kummissjoni tikser l-Artikolu 351(1) TFUE u l-Artikolu 4(3) TUE, li jirrikonoxxu u jipproteġu l-obbligi tar-Rumanija taħt il-Konvenzjoni ICSID u taħt it-Trattat Bilaterali dwar l-Investiment bejn l-Isvezja u r-Rumanija.
                        
                     
         
               2.
            
            
               It-tieni motiv, li jallega żball manifest ta’ liġi u ta’ evalwazzjoni.
               
                           —
                        
                        
                           Il-Kummissjoni wettqet żball ta’ liġi billi kkategorizzat b’mod żbaljat l-eżekuzzjoni tad-deċiżjoni ta’ arbitraġġ tal-ICSID bħala miżura ta’ għajnuna mill-Istat ġdida u kisret l-aspettattivi leġittimi tar-rikorrenti. Id-deċiżjoni kollha tal-Kummissjoni hija bbażata fuq il-preżunzjoni skorretta li l-eżekuzzjoni tad-deċiżjoni ta’ arbitraġġ tal-ICSID tikkostitwixxi għajnuna mill-Istat taħt il-liġi tal-UE. Id-deċiżjoni ta’ arbitraġġ tal-ICSID la tagħti vantaġġ ekonomiku lir-rikorrenti, la tikkostitwixxi miżura selettiva, la miżura volontarja attribwibbli lir-Rumanija, u lanqas ma toħloq distorsjoni jew theddida ta’ distorsjoni tal-kompetizzjoni.